Jozef De Kesel

Mons. Jozef kardinál De Kesel (* 17. jún 1947, Gent, Belgicko) je belgický rímskokatolícky kňaz, biskup, ktorý v rokoch 2015 až 2023 pôsobil ako arcibiskup v arcidiecéze Mechelen – Brusel. Predtým tam v rokoch 2002 až 2010 pôsobil ako pomocný biskup. V rokoch 2010 až 2015 pôsobil ako biskup v diecéze Bruggy a v roku 2016 bol vymenovaný za kardinála.

 Život 
Narodil sa 17. júna 1947 v meste Gent ako šieste z jedenástich detí. Do seminára nastúpil v roku 1965, študoval filozofiu a teológiu v seminári Saint-Paul v Gente a získal titul z filozofie a literatúry na Katolíckej univerzite v Leuvene. V rokoch 1968 až 1972 študoval teológiu v Ríme na Pápežskej Gregoriánskej univerzite, kde získal najprv licenciu a v roku 1977 doktorát.

 Kňaz 
Za kňaza pre Gentskú diecézu ho vysvätil 26. augusta 1972 jeho strýko Leo-Karel De Kesel, pomocný biskup v Gente. Počas pobytu v Gente vyučoval náboženskú výchovu na diecéznej strednej škole v Eeklo v rokoch 1974 až 1980 a viedol kurzy náboženstva, filozofickej antropológie a súčasného myslenia na Univerzite aplikovaných vied Artevelde v rokoch 1977 až 1980. V rokoch 1980 až 1996 bol profesorom fundamentálnej teológie a dogmatickej teológie na Vyššom seminári v Gente a zároveň profesorom teológie na Vyššom inštitúte náboženských vied v Gente, kde bol aj dekanom. V rokoch 1989 až 1992 pôsobil ako profesor kristológie na Katolíckej univerzite v Leuvene. V rokoch 1983 až 2002 bol tiež zodpovedný za formáciu pastoračných pracovníkov v Gente a v rokoch 1992 až 2002 bol biskupským vikárom pre teologické a pastoračné vzdelávanie v diecéze Gent.

 Biskup 
Pápež Ján Pavol II. ho 20. marca 2002 vymenoval za titulárneho biskupa v Bulne a pomocného biskupa v Mechelen-Brussel. Ako svoje biskupské motto si zvolil slová svätého Augustína „Ako ty, aj ja som kresťan“. Neskôr vysvetlil, že predchádzajúce slová („Som biskupom pre teba“) vynechal, aby zdôraznil svoje „prvé povolanie“ ako nasledovník Krista. Bol vysvätený 26. mája a menovaný za generálneho vikára pre vikariát v Bruseli. Počas pôsobenia ako pomocný biskup bol v Belgickej biskupskej konferencii zodpovedný za medzi diecéznu komisiu pre pastoračnú liturgiu (flámsku a francúzsku) a delegátom v Komisii biskupských konferencií Európskeho spoločenstva.

Keď kardinál Godfried Danneels, arcibiskup Mechelenu-Bruselu, dosiahol v roku 2008 dôchodkový vek, apoštolský nuncius v Belgicku, arcibiskup Karl-Josef Rauber odporučil ho za jeho nástupcu, pričom túto kandidatúru podporil aj Danneels. Pápež Benedikt XVI. ignoroval nuncia odporúčanie a on zostal pomocným biskupom. Táto záležitosť bola v neskorších rokoch znovu spomenutá, keď pápež František zaujal iný postoj, vymenoval ho do Mechelenu-Bruselu a potom aj za kardinála.

Dňa 25. júna 2010 bol po predčasnej rezignácii Rogera Vangheluweho menovaný za biskupa v Bruggách a bol tam ustanovený 10. júla 2010.

 Arcibiskup 
Pápež František ho 6. novembra 2015 vymenoval za nástupcu André-Josepha Léonarda na poste arcibiskupa Mechelenu-Bruselu a prímasa Belgicka. Bol ustanovený na omši, ktorej sa zúčastnil belgický kráľ Filip 12. decembra 2015. 

26. januára 2016 bol zvolený za prezidenta Belgickej biskupskej konferencie a pôsobil až do svojho odchodu do dôchodku z funkcie arcibiskupa Mechelen-Brusel v roku 2023.

 Kardinál 
Pápež František ho 19. novembra 2016 na konzistóriu vymenoval za kardinála. Dňa 23. decembra 2017 ho pápež František vymenoval za člena Dikastéria pre laikov, rodinu a život. 11. novembra 2019 bol menovaný za člena Pápežskej rady pre kultúru. V rokoch 20202021 sa liečil na rakovinu.

Pápež František 22. júna 2023 prijal jeho rezignáciu. Zúčastnil sa pápežského konkláve v roku 2025 po smrti pápeža Františka 21. apríla na ktorom bol zvolený pápež Lev XIV. vlastným menom Robert Francis Prevost.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných pápežom Františkom

 Iné projekty 

 Zdroj 

Kategória:Nemeckí rímskokatolícki kňazi
Kategória:Nemeckí rímskokatolícki biskupi
Kategória:Nemeckí rímskokatolícki arcibiskupi
Kategória:Nemeckí kardináli
Kategória:Belgickí rímskokatolícki arcibiskupi
Kategória:Belgickí kardináli
Kategória:Belgickí rímskokatolícki kňazi
Kategória:Absolventi Pápežskej univerzity Gregoriany
Kategória:Osobnosti z Gentu